העניין שבפני, בקשת הנתבעים לחיוב התובע בהוצאות המשפט, בגין נסיבות ואופן ניהול ההליך.
הבקשה נסמכת על כך כי התובע הודיע כי הוא חוזר בו מתביעתו, בבוקר המועד הקבוע לדיון, כשעה ומחצה לפני מועד הדיון.
" המחצית השנייה של אגרת המשפט, אשר אמורה להשתלם עד 20 ימים לפני מועד שמיעת הראיות לפי תקנות בתי המשפט (אגרות) תשס"ז 2007, לא שולמה. מטעם זה בלבד, ראויה התובענה להימחק.
.. ביום 18.6.2015 ניתנה הוראה לצדדים על הגשת תצהירי עדות ראשית, בצורה מדורגת, תוך שנקצב מועד להגשת תצהירי הצדדים ללא תלות הגשת תצהירי צד כלשהוא בצד שכנגד. במסגרת ההחלטה אף הוריתי כי צד אשר לא יגיש תצהירים מטעמו, לא יוכל להביא ראיות מטעמו. אף לא אחד מן הצדדים הגיש תצהיר עדות ראשית, ואף מטעם זה לבדו (לא כל שכן, בהיעדר תשלום אגרה), ראויה התובענה להימחק. ..
..יתר על כן, בחודש ספטמבר 2015 הודיע ב"כ הנתבעים על פטירתו של אחד הנתבעים. חרף האמור, לא תוקן כתב התביעה כדי שיופנה כלפי עזבון הנתבע 1 או יורשיו.
..כעת, כשעה וחצי לפני מועד הדיון, הגיעה בקשת ב"כ התובע למחיקת התובענה. ברור, כי טעמי הבקשה נסמכים גם על הקשיים בהתנהלות בהליך, כמפורט לעיל. "
ב"כ הנתבעים והנתבע 2 התייצבו לדיון, ופניהם הושבו ריקם, לאור ההחלטה המורה על מחיקת התובענה; יובהר כי ההחלטה ניתנה ללא כל קביעת מסמרות בשאלת ההוצאות, לחיוב או לשלילה, על מנת לאפשר לצדדים, ככל שתועלה טענה במועד המתאים לכך, בסמוך למועד המחיקת, אודות שאלה זאת.
למחרת היום הוגשה בקשת הנתבעים לחיוב בהוצאות, כי התובע גרם בהתנהלותו, באי הגשת כתבי טענות, לבזבוז זמן אצל בית המשפט, ולהוצאות כספיות ניכרות אצל הנתבעים.
הוריתי על העברת הבקשה לתגובת התובע, ועל פי מערכת "נט המשפט" ההחלטה המורה מסירת תשובה נצפתה על ידי ב"כ התובע באותו יום. עד מועד מתן החלטה זאת, לא ניתנה תשובת התובע.
לאחר שקילת הנתונים והטענות, ובהיעדר תגובת התובע, מצאתי לחייב התובע בהוצאות ריאליות של הנתבעים, בשיעור של 6,000 ש"ח.